钦定古今图书集成/方舆汇编/职方典/第1504卷 > 《新建武定城治记》明·陈善
## 钦定古今图书集成/方舆汇编/职方典/第1504卷 > 《新建武定城治记》明·陈善

我圣祖混一区宇，守在四彝。盖至洪武十五年，克平
云南，西南彝始通道矣。于时土酋内附，授土官职事，
使统其众。盖修其教不易其俗，古圣王疆理天下之
道固如此。按《地理志》，南诏三十七部，武定其一也。宋
淳熙间，段氏举阿而者为罗武部长，凡三传为矣格。
元世祖时为北部土官总管。至元七年，改武定路。至
我朝阿，而八代孙弄积妻商胜倡义归附，授武定军
民府土知府。嗟乎，商胜土妇耳，能知顺逆，识真主，使
子孙世守忠顺，朝廷方念旧勋，录及苗裔，何忍遽绝
灭之耶？正德间，弄积三世孙阿英改凤姓，潜蓄异谋。
嘉靖七年，英子朝文叛附安贼，英媳瞿氏守土尽职。
嘉靖四十年，小人构谋，劫印归男妇索林，自此始多
事矣。瞿氏嗣育逆祖，冀图袭官，屡抚屡叛，罪恶盈贯。
巡抚尚书新昌吕公决议剿贼，未几，逆祖授首。隆庆
元年，吕公乃疏于朝，请设流官以治之，择凤氏族人
思尧者，世授府经历，以永其祀。制曰：“可。”隆庆三年，思
尧父凤历纠合诸彝，谋危城社。知府刘君宗寅、同知
邓君世彦，奉抚台江陵陈公计，一举扑灭。说者谓三
人定乱之略，可当数万甲兵。信哉！先是府治攲斜，四
面受制。隆庆二年，陈公因刘君请，躬往相度，叹曰：“兹
省会之藩篱，滇南之右臂也。迁城移府，乃可长久。”题
奉钦依，择地于狮山之麓，然工费钜甚。左使邬公琏
曰：“设险守邦，不宜惜费。”议定以三年五月初十日起
工，讫于四年十二月，为石城者七百九十丈八尺有
奇，为城楼者四，为铺者十，为水洞者七。府治、儒学院、
道行台、和曲州驿、城隍庙、山川、社稷、厉坛，次第落成，
雄壮甲于列郡。刘君、邓君为民服劳，始终勤事，盖贻
之以千万年之计矣。五年四月，分守参知罗公元祯、
分巡佥宪石公磐，谓“兹肇建，宜有纪述，以”诏来继往。
四年之夏，刘君屡言人心玩愒，城工难完，外患可虞，
民鲜固志。左使邬公蹙额向予曰：“幸往鸠工，以树丕
绩。”公日坐经济堂，其梦寐尝在狮山左右也。予成《公
志》。六月，摄洱海道事以行。邬公乃择经历张效，同知
唐致和、李盈门、沈恩予，令分地并工，各愿自效。诸当
建白者，同邬公达于抚台陈公，按院内江刘公，皆立
报可。乃飞檄东西，征召四集，摄巡道朱公奎又协赞
之。至岁终，大工告完矣。予备员于此，久闻之人言而
通论之曰：“尚书吕公、都宪陈公、左辖邬公、太守刘君、
同知邓君，武定之民，尸而祝之可也。”何贤乎数公曰：
“吕公戡定祸乱，陈公先事伐谋，邬公乂安疆宇，刘君
纯心定保，邓君尽瘁安集。夫城池完固，家室载宁，皆
赖数君子之力，此天福佑武民，使之安利于无疆矣隆庆四年冬，抚台宜兴曹公，今年四月，御史安肃许
公先后至滇，轸念新郡，凡可以苏息民痍者，如邓君
请。八月，许公按部武定，开布腹心，怀徕携贰，彝酋感
奋，至有愿献田土以赡军者。御所军士，皆分田治房，
咸有固志。此行真与金城汤池争烈矣。后官此土者，
知武定为新造之邑，其民系疮痍之民。六七君子先
后缔造之难，则当兢兢业业，日慎一日，始可以继前
人之耿光。为吾民者，当思朝廷设置官师，肇建城府，
要以奠安彝民，则当忠顺不二，永为圣世之良民，子
孙尚亦有利哉！